Gondolkodjunk lóként: motiváció.

A lovainkat három dolog motiválja: élelem, a többi ló társasága és a kényelem. Ez alatt a békét, pihenést és a számukra feszültség mentes állapotot értem. Ezt megfigyelhetjük a mindennapjaikban is. A lovak nem szokták magukat feleslegesen fárasztani, hiszen az hátrányt jelentene, ha egy ragadozó támad rájuk és menekülni kell. Pihennek, alszanak, esznek és mindezt csoportosan. Általában csak a fiatalok szokták az idejüket játékkal tölteni, azt is annak érdekében, hogy eldönthessék ki lesz feljebb a rangsorban. A természetben az leg jelentősebb ok, amiért a lovak jönnek-mennek azaz, hogy eljussanak a vízlelő helyekhez és a dúsabb legelőkre.

Sok lónak vannak úgynevezett rossz szokásai, mint az, hogy nem lehet őket könnyen megfogni a karámban, vagy, hogy nem szeretnek ugrani, vagy csak egyszerűen kedvetlenné válnak, ahogy meglátják a lovaglópályát. Ennek az oka az, hogy számukra nincs „értelme” annak, amit teszünk velük. Nézzük meg ezeket a helyzeteket az ő szemükkel. Jön egy ember, aki csak akkor megy oda hozzá és választja el a társaitól, ha utána munka következik. Dolgozni kell, futni céltalanul, ugrani vagy esetleg jön az állatorvos, aki még rossz esetben fájdalmat is okoz. A fenti problémákat orvosolhatjuk, ha kicsit az ő szemükkel nézzük meg a helyzetet. Például, ha néha csak legelni, vagy nassolni hozzuk ki lovunkat, azzal azt üzenjük neki, hogy jó is lehet az, amikor velünk kell tartania. Egy olyan esetben, amikor a ló nem szeret valamit megcsinálni, mondjuk akadályt ugrani, akkor motiváljuk őt azzal, hogy utána nyugalmat biztosítunk neki. Abban az esetben, ha egy edzésen, sok akadályt ugratunk vagy sok nehéz feladatot várunk el tőle, azzal nem magyarázzuk meg a lónak, hogy mikor tesz jót. Viszont ha egy-két ugrás vagy nehezebb feladat után megállunk kicsit pihenni, akkor a lóban az fog megmaradni, hogy ha egyet átugrottam, utána pihenhetek. Ez motiválja! Tartsunk sok pihenőt a lovaglás során, ezzel jót teszünk. Jobban és könnyebben győzhetjük meg lovunkat arról, hogy tegye meg, amit kérünk. Szerintem a kulcs, ami mindig sikert adhat azaz, hogy ha mind lovasnak és lónak jó érzést ad az együtt töltött idő. Erőszakmentesen, fájdalommentesen és úgy hogy az mindenkinek jó legyen. Ne felejtsük el, hogy ők érző, szabad lények. Legyünk hálásak minden velük töltött pillanatért, hogy engedik, hogy felüljünk rájuk és, hogy megteszik, amit kérünk tőlük.

Azért, hogy az ilyen nehezebb helyzetekben jól cselekedhessünk és kellően oda tudjunk figyelni kedvencünkre, legyünk mindig nyugodtak! Abból a három dologból, amik a lovakat motiválják, mi csak a kényelmet tudjuk használni mikor velük vagyunk. Használjuk ezt okosan. Ne kényszerítsük őket arra, ami nekünk fontos, inkább győzzük meg, hogy ha megtesznek nekünk egy kis dolgot, cserébe mi adunk nekik sok nyugalmat, békét és biztonságot. Mosolyogjunk és szeressük Őket nagyon.

Fáyköd Petra